Den norske synode kom tidlig til å stå i forbindelse med den tyske Missourisynoden, som blant annet påvirket Den norske synodes læresyn på slaveri i USA. I 1860-årene kom et flertall av prestene til å mene at det å holde slaver i seg selv ikke var noen synd. Samtidig anså de slaveri som et onde, og som noe de ønsket å avskaffe. Mange lekmenn tok et mer radikalt standpunkt imot slaveri. I 1880-årene ble synoden splittet i spørsmålet om predestinasjon. En tredjedel brøt ut og dannet Den forente kirke sammen med to norsk-danske kirkesamfunn.